Informācija medijiem
2025. gada 20. februārī

Dauderos būs Andra Vītoliņa gleznu izstāde
“Industriālais laikmets”

26. februārī plkst. 16.00 Latvijas Nacionālā vēstures muzeja Dauderu nama Lielajā salonā (Zāģeru ielā 7) atklās gleznotāja, Latvijas Mākslas akadēmijas profesora Andra Vītoliņa darbu izstādi “Industriālais laikmets”. Tajā ietverti darbi, kas tapuši laikā no 2004. līdz 2016. gadam un kas tematiski iekļaujas muzeja mainīgo izstāžu ciklā par urbāni-industriālo Sarkandaugavas vidi.

Mākslinieks savulaik īpaši pievērsies industrializācijas vēsturisko procesu izpētei, tās attīstības gaitā radītiem objektiem un sistēmām. Viņu fascinē cilvēka izdomas un iztēles rezultātā tapušās tehnoloģijas, tāpat objekti, kas, paredzēti utilitārām vajadzībām un funkcionalitātei, atnesuši arī jaunu dizaina estētiku.

Industrializācijas liecības Andris Vītoliņš dokumentējis daudzviet pasaulē, un sākotnēji darbu nosaukumos arī izmantojis attiecīgos vietu ģeogrāfiskos nosaukumus vai tehniskos terminus, piemēram, “Kompresors”, “Brūvēšanas tanki”. Vēlāk attēlotajiem objektiem pievērsies no filozofiskā aspekta, šī pieeja atbalsojas arī nosaukumos “Elektriskā vilciena lidojošais gars”, “Svētā Trīsvienība”.

Izstādē “Industriālais laikmets” eksponētajos darbos rūpīgs skatītājs ieraudzīs atsauces gan uz Sarkandaugavas, gan uz Rīgas industriālo vidi plašākā tvērumā. Tās papildinās citviet pasaulē gūto iespaidu dekoratīvi spilgts un dinamisks attēlojums.

Skolas gados braukājot no Rīgas uz mājām Carnikavā un pretējā virzienā, mākslinieks Andris Vītoliņš Sarkandaugavas vidi bieži skatījis pa vilciena logu. Arī tagad, kad viņa dzīve rit starp Rīgu un Kalngali, ikdienā iznāk bieži braukt cauri tieši šai Rīgas apkaimei. Gleznotāja interese par arhitektūru un vēsturi modusies jau zēna gados, un par Dauderu namu, kas no vilciena bijis redzams garām slīdošajā ainavā, viņš jau tolaik dzirdējis dažādus nostāstus. Pagājušā gadsimta 80. gados ar skolasbiedriem vēlējies izzināt ko vairāk, un tad ne reizi vien klīsts pa Dauderiem pieguļošo parku un tuvākajām teritorijām.

Mākslinieks Andris Vītoliņš dzimis 1975. gadā, absolvējis Latvijas Mākslas akadēmiju. Paralēli radošajam darbam no 2012. gada vadījis LMA Glezniecības nodaļu, darbojas arī kā izstāžu un citu mākslas projektu kurators. Darbi izstādīti gan grupu izstādēs, gan personālizstādēs Latvijā un ārvalstīs. Gleznas atrodas arī privātās un publiskās mākslas kolekcijās. Strādājis grāmatu dizainā un izstāžu iekārtošanā.

Izstāde Dauderos būs aplūkojama līdz 20. aprīlim.

**Saziņai:**

Olga Miheloviča
LNVM Dauderu nodaļas vadītāja
Tālr. 67392229; 22450364
e-pasts: dauderi@lnvm.gov.lv

<https://www.instagram.com/lnvmdauderi/>
<https://www.facebook.com/LNVMDauderi>

LATVIJAS NACIONĀLAIS VĒSTURES MUZEJS (LNVM)

ir trešais vecākais muzejs Latvijā un vienīgais Latvijas vēstures muzejs pasaulē. Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.

Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.

Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.

Latvijas Nacionālā vēstures muzeja nodaļas ir Dauderi un Tautas frontes muzejs.

Dauderu nama, kā arī tā dārza un parka bagātā vēsture atspoguļo visas Rīgas un Latvijas vēstures gaitu. Ēka celta 1897. gadā kā alusdarītavas “Waldschlößchen” (mūsdienās “Aldaris”) īpašnieka Ādolfa fon Bingnera ģimenes villa, bet no 1937. līdz 1940. gadam savrupnams ar tam pieguļošo dārzu un parku tika labiekārtots kā vērienīga Valsts un Ministru prezidenta Kārļa Ulmaņa vasaras rezidence. Padomju okupācijas laikā ēka tika pielāgota aģitpunkta un bērnudārza vajadzībām, bet kopš Trešās atmodas ēkā pastāv muzejs. 2010. gadā Dauderi kļuva par Latvijas Nacionālā vēstures muzeja nodaļu, kurā pēdējos gados aktīvi veikta ekspozīcijas atjaunošana un modernizācija. Savukārt Dauderu parks jebkurā gadalaikā iepriecinās apmeklētājus ar pārdomātiem, saskanīgiem apstādījumiem un interesantu reljefu, raksturojot sava laika elites priekšstatus par ērtu dzīvi pilsētā.